高僕射
作者：白居易
朝代：唐

paragraphs: 富貴人所愛，聖人去其泰。
所以致仕年，著在禮經內。
玄元亦有訓，知止則不殆。
二疏獨能行，遺跡東門外。
清風久銷歇，迨此向千載。
斯人古亦稀，何況今之代。
遑遑名利客，白首千百輩。
惟有高僕射，七十懸車蓋。
我年雖未老，歲月亦云邁。
預恐耄及時，貪榮不能退。
中心私自儆，何以爲我戒。
故作僕射詩，書之於大帶。